**aniversare**

*Daniela Dumitru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

am purtat rănile neamului meu

ca pe un descântec

de şapte ani

învăț să le las, una câte una,

ca pe nişte cojoace urâte

dezgolindu-mă până la os:

haine grele şi prea purtate

devenite una cu mine

îmi sunt acum străine

mi-a devenit uşor mersul

şi sufletul îmi miroase a lemn viu…

poate că sunt o soră a copacilor

aşa îmi explic această tandrețe

pe care o simt

în apropierea lor